Imtella' Jannar 13, 2022 - Aġġornata 13 Ta' Jannar, 2022 12:19pm Il-Qorti tal-Appell ikkonfermat sentenza tat-tribunal industrijali li orndat kumpens ta' €5,000 lil waitress li tkeċċiet inġustament minn xogħolha wara li rrifjutat li sservi lill-klijenti kejk (cheesecake) għax kien ilu sagħtejn barra l-friġġ. Giulia Gattuccio fetħet il-kawża kontra Suda Entertainments Limited fit-Tribunal Industrijali li tmexxi r-restorant Pepe Nero fejn kienet taħdem it-Taljana. Hija spjegat li kien ilha taħdem mal-kumpanija minn Diċembru tal-2016 sakemm tkeċċiet f'Lulju 2018 madankollu l-kumpanija rribattiet billi qalet li hija ma baqgħetx tmur għax-xogħol u mhux tkeċċiet. Waqt il-provi t-tfajla Taljana saħqet li hija tkeċċiet għax ma riditx isservi lil klijent cheesecake li kien ilu sagħtejn barra l-friġġ u meta l-manager ordnatilha tagħmel dan, weġbitha biex ilkteħodulu hi l-kejk. Meta l-manager talbitha tiskuża ruħha hija ma riditx u kien hawn li, skont Gattuccio, il-manager keċċietha mill-impjieg. Doris Zarb, il-manager tar-restorant, ikkonfermat li hija ordnat lill-waitress sservi kejk u li din qaltilha li ma riditx. Hija sostniet li dan ma kienx l-unika inċident ma' Gattuccio u meta rat li ma baqgħetx tidħol għax-xogħol neħħietha minn fuq ir-roster. Wara li sema' l-provi t-Tribunal Industrijali rrimarka li l-kumpanija ma kellha ebda idea ta' x'inhu proċess ta' dixxiplina u sostna li minkejja li l-impjegata dejjem għamlet xogħolha kif suppost spiċċat imkeċċija mingħajr ma ġie segwit proċess dixxiplinarju. Kien għalhekk li kkundanna lill-kumpanija tħallas lill-eks impjegata kumpens ta' €5,000. Għalkemm il-kumpanija appellat mid-deċiżjoni tat-Tribunal Industrijali, il-Qorti tal-Appell, ippreseduta mill-Imħallef Lawrence Mintoff ikkonfermat is-sentenza.